ai4bharat/Pralekha huggingface dataset:
अणुऊर्जा विभाग
11व्या अणूऊर्जा परिषदेचे डॉ. जितेंद्र सिंग यांच्या हस्ते उद्घाटन
नवी दिल्ली, 18 ऑक्टोबर 2019
शांततापूर्ण वापरासाठी भारताच्या अणुऊर्जेचा वापर करण्याचे होमी भाभा यांचे स्वप्न पूर्ण करु शकलो असे केंद्रीय ईशान्य प्रदेश विकास राज्यमंत्री, पंतप्रधान कार्यालय, कार्मिक सार्वजनिक तक्रारी आणि निवृत्ती वेतन राज्यमंत्री डॉ. जितेंद्र सिंग यांनी म्हटले आहे. सरकारने विविध सामाजिक क्षेत्रांमध्ये अणुऊर्जेचा वैविध्यपूर्ण वापर केल्याचे त्यांनी सांगितले. ते आज नवीन दिल्लीत 11व्या अणुऊर्जा परिषदेच्या उद्घाटन प्रसंगी बोलत होते.
देशात वैज्ञानिक प्रति आवड निर्माण करण्यासाठी सरकारने अनेक पावले उचलल्याचे ते म्हणाले. यापूर्वी अणुऊर्जा प्रकल्प केवळ दक्षिण भारतापर्यंतच मर्यादित होते, मात्र आता देशाच्या विविध भागांमध्ये अणु प्रकल्प सरकार स्थापन करत आहेत, असे त्यांनी सांगितले. याचा एक भाग म्हणून हरियाणातील गोरखपूर येथे अणु ऊर्जा प्रकल्प स्थापन करण्यात आले असल्याचे सांगितले.
अणुऊर्जेच्या वापरासंबंधी जनतेमध्ये असलेले गैरसमज दूर करण्यासाठी जनजागृती करण्याची गरज त्यांनी व्यक्त केली. देशाच्या वाढत्या ऊर्जा विषयक गरजा पूर्ण करण्यासाठी अणुऊर्जा हा महत्वपूर्ण स्रोत असल्याचे त्यांनी सांगितले.
या परिषदेत विविध संकल्पनांवर आधारीत सत्रं घेण्यात आली.
B.Gokhale/S.Kane/D.Rane
(Visitor Counter : 130
पंतप्रधान कार्यालय
दिल्लीतल्या विविध भागात उद्भवलेल्या परिस्थितीचा पंतप्रधानांनी घेतला आढावा
शांतता आणि सलोखा कायम राखण्याचं पंतप्रधानांचं आवाहन
नवी दिल्ली, 26 फेब्रुवारी 2020
दिल्लीच्या विविध भागांमध्ये उद्भवलेल्या परिस्थितीचा आढावा पंतप्रधान नरेंद्र मोदी यांनी घेतला.
‘दिल्लीत वेगवेगळ्या ठिकाणी उद्भवलेल्या परिस्थितीचा संपूर्ण आढावा घेतला. पोलीस आणि अन्य संस्था या परिस्थितीवर घटनास्थळी काम करत असून शांतता राखण्याची आणि परिस्थिती पूर्वपदावर आणण्याची पराकाष्ठा करत आहेत.
शांती आणि सद्भाव ही आमच्या संस्कृतीची वैशिष्ठ्ये आहेत. माझ्या दिल्लीकर बंधुभगिनींनो, दिल्लीत शांती आणि बंधुभाव कायम राखण्यासाठी मी आपणास आवाहन करतो. शांततामय परिस्थिती आणि दैनंदिन व्यवहार पूर्वपदावर येणे हे अतिशय महत्वाचे आहे’, असेही पंतप्रधानांनी म्हटले आहे.
M.Chopade/V.Sahajrao/P.Kor
(Visitor Counter : 60
माहिती आणि प्रसारण मंत्रालय
94 वा व्या ऑस्कर  पुरस्कारात भारताकडून अधिकृतरित्या पाठवला गेलेला ‘कूळंगल’ चित्रपट,कौटुंबिक अत्याचारांवर बोट ठेवतो
अत्यंत साधे कथानक सोप्या पद्धतीने सांगितले गेल्याने, ते प्रेक्षकांच्या काळजाला भिडते: विनोदराज पी. एस. यांचे 52 व्या इफफीमध्ये प्रतिपादन
पणजी, 27 नोव्हेंबर 2021
भारताकडून यंदाच्या ऑस्कर पुरस्कारांसाठीचा अधिकृत नामांकित चित्रपट, ‘‘कूळंगल’’ वैवाहिक आयुष्यानंतर पत्नी आणि मुलाला सहन कराव्या लागणाऱ्या कौटुंबिक अत्याचारावर भाष्य करतो.
“माझी बहीण आणि तिच्या लहानग्या मुलाला, तिच्या व्यसनाधीन नवऱ्याकडून सहन कराव्या लागणाऱ्या छळवणुकीवर हा चित्रपट आधारलेला आहे.” अशी माहिती, या तामिळ चित्रपटाचे दिग्दर्शक, विनोदराज पी. एस. यांनी दिली. गोव्यात सुरु असलेल्या 52 व्या इफफीदरम्यान, झालेल्या पत्रकार परिषदेत ते बोलत होते.
आपल्या या पहिल्याच चित्रपटाबद्दल आणखी माहिती देतांना ते म्हणाले, की ‘‘कूळंगल’’ हा चित्रपट, एक दारूच्या आहारी गेलेला बाप आणि त्याचे लहान मुल यांच्यातील संबंधांवर आधारित आहे.पत्नी, पतीच्या मारहाणीला आणि छळाला कंटाळून घरातून माहेरी निघून गेली असते, मात्र, त्यानंतर बाप, लेकाला घेऊन पत्नीला परत घरी आणायला जातो. हा संपूर्ण प्रवास या चित्रपटात दाखवण्यात आला आहे.
“मी माझ्या गावातच, या चित्रपटाचे चित्रीकरण केले.कारण, ही कथा आणि आजूबाजूचा परिसर माझ्या मनाच्या जवळ आहेत. या चित्रपटात बाप-लेक या दोन व्यक्तिरेखांसोबतच हा रुक्ष गवताळ प्रदेश तिसरी व्यक्तिरेखा म्हणूनच दिसतो. कारण अनेकदा मानवी वर्तणूकीवर आजूबाजूच्या वातावरणाचा आणि भौगोलिक प्रदेशांचा परिणाम होत असतो.
हा कोरडाठाक, रुक्ष प्रदेश आणि घाम काढणारे ऊन, या पार्श्वभूमीवर संपूर्ण चित्रीकरण झाले आहे. या व्यक्तिरेखांच्या जडणघडणीत, या वातावरणाचा मोठाच परिणाम जाणवतो.” असे विनोद राज यांनी यावेळी सांगितले.
या चित्रपटात मुलाची भूमिका केलेला बालकलाकार, चेल्लापंडी, देखील या पत्रकार परिषदेला उपस्थित होता. त्याच्या या पहिल्याच चित्रपटाविषयीचे अनुभव त्याने यावेळी सांगितले.
आयसीएफटी- यूनेस्को गांधी पुरस्कारासाठीच्या स्पर्धेत देखील हा चित्रपट असून इतर अनेक चित्रपट महोत्सवात त्याचे शो झाले आहेत. जगभरातील प्रेक्षक आणि समीक्षकांनी नावाजलेला हा चित्रपट आता ऑस्करसाठी गेला आहे.
‘कूळंगल’

दिग्दर्शकाविषयी :
विनोदराज पी. एस. यांनी आपल्या चित्रपट करकीर्दीची सुरुवात, राष्ट्रीय चित्रपट पुरस्कार विजेते चित्रपट निर्माते –दिग्दर्शक एन. राघवन यांचे सहाय्यक म्हणून केली तसेच ‘मनल मागुडी’ या नाट्यसंस्थेसोबतही त्यांनी काम केले. ‘कूळंगल’ हा त्यांचा पहिलाच चित्रपट आहे.
निर्माते : राऊडी पिक्चर्स ही, विघ्नेश शिवन  या पटकथा लेखक-दिग्दर्शक यांनी स्थापन केलेली संस्था आहे. ‘‘कूळंगल’’ हा त्यांचा पहिलाच चित्रपट असून सुप्रसिद्ध अभिनेत्री नयनतारा सोबत त्यांनी या चित्रपटाची निर्मिती केली आहे.
कलाकार आणि तंत्रज्ञ :
पटकथा : विनोदराज पी. एस, प्रसिद्धीविभाग : विघ्ने कुमुलाई , जया पार्थि, संकलन::गणेश शिवा कलाकार : कारुथथादाइयान, चेल्लापंडीJaydevi PS/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 209
माहिती आणि प्रसारण मंत्रालय
इफ्फी 53 चा फिल्म पर्सनॅलिटी ऑफ द इयर पुरस्कार मेगास्टार चिरंजीवी यांना जाहीर
गोवा/मुंबई, 20 नोव्हेंबर 2022
चिरंजीवी. होय, 2022 चा इफ्फी इंडियन फिल्म पर्सनॅलिटी ऑफ द इयर पुरस्कार मेगास्टार आणि अभिनेता-निर्माता चिरंजीवी कोनिडेला यांना देण्यात येत आहे. गोव्यामध्ये आज झालेल्या 53 व्या इफ्फी, अर्थात भारतीय आंतरराष्ट्रीय चित्रपट महोत्सवाच्या दिमाखदार उद्घाटन समारंभात केंद्रीय माहिती आणि प्रसारण मंत्री अनुराग सिंह ठाकूर यांनी ही घोषणा केली आणि .
इफ्फी महोत्सवाच्या उद्घाटन समारंभामध्ये केंद्रीय माहिती आणि प्रसारण मंत्र्यांनी हा पुरस्कार जाहीर केला, त्यावेळी केंद्रीय माहिती आणि प्रसारण राज्य मंत्री डॉ. एल. मुरुगन व्यासपीठावर उपस्थित होते.
हा पुरस्कार म्हणजे, सर्वाधिक लोकप्रिय असलेल्या या मेगास्टारने सिनेमा, लोकप्रिय संस्कृती आणि सामाजिक दृष्ट्या महत्वाच्या कलात्मक कामामध्ये दिलेल्या योगदानाबद्दल देशाने दिलेला सन्मान आहे .
चिरंजीवी एक प्रख्यात भारतीय अभिनेता, नर्तक, चित्रपट निर्माता, आवाजाच्या जगतातील कलाकार तसंच सेवाभावी आणि राजकारणी अशी बहुआयामी ओळख असलेलं व्यक्तिमत्व. त्यांनी प्रामुख्यानं तेलेगु सिनेमातांतून काम केलेलं असलं तरी, हिंदी, कन्नड आणि तमिळ भाषांमध्येही त्यांनी आपल्या अभिनयाची कमाल दाखवसी आहे.
आपल्या जवळपास चार दशकांच्या प्रदीर्घ कारकिर्दीत, त्यांनी 150 हून अधि चित्रपटांमध्ये भूमिका साकारल्या आहेत.
कलाकार म्हणून त्यांच्या प्रतिभेचा गौरव म्हणून आजवर असंख्य प्रतिष्ठित पुरस्कारांनी सन्मानित केलं गेलं आहे. यात पद्मभूषण भारताच्या तिसरा सर्वोच्च नागरी पुरस्कारासह, रघुपती व्यंकय्या पुरस्कार या आंध्र प्रदेश राज्य सरकारच्या सर्वोच्च पुरस्काराचा तसंच नंदी पुरस्कारासह इतर असंख्य पुरस्कारांचा समावेश आहे. चिरंजीवी यांनी 1978 मध्ये 'पुनाधिराल्लू' या चित्रपटातून पदार्पण केलं होतं.
1982 साली आलेल्या 'इंतलो रामय्या वीदिलों कृष्णय्या' या चित्रपटात भूनिका साकारतांना, त्यांनी केलोल्या अभिनयातून जनमानसाच्या भावनांचे परतिबिंबच उमटले होते. त्यांचं भारावून टाकणारं नृत्य कौशल्य आणि हाणामारीच्या प्रसंगांमध्ये ताकदीचं दर्शन घडवणारी त्यांच्या कलाकारीनं त्यांना प्रचंड लोकप्रियता मिळवून दिली.
त्यांनी 1998 मध्ये "द चिरंजीवी चॅरिटेबल फाऊंडेशन" या संस्थेची स्थापना केली. या संस्थेच्या माध्यमातून ते सेवाभावी कामांमध्ये सक्रिय सहभाग घेत असतात. आपल्या व्यक्तिमत्वातल्या या नानाविध पैलुंनीच चिरंजिवी यांना 'मेगास्टार' हे पदवी मिळवून दिली आहे.
वहिदा रहमान, रजनीकांत, इलैयाराजा, एस.पी. बालसुब्रह्मण्यम, अमिताभ बच्चन, सलीम खान, बिस्वजित चॅटर्जी, हेमा मालिनी आणि प्रसून जोशी यांसारख्या दिग्गज चित्रपट कर्मींना यापूर्वी या पुरस्काराने सन्मानित करण्यात आले आहेPIB Mumbai | Jaydevi PS/Rajshree/Tushar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 173
रेल्वे मंत्रालय
बैसाखी दरम्यान गुरु कृपा यात्रेत भारत गौरव पर्यटक रेल्वेने पवित्र शीख देवस्थानांना भेट देण्याची उत्तम संधी
11 दिवस / 10 रात्रींची ही सर्व समावेशक सहल लखनौ येथून 5 एप्रिल 2023 रोजी सुरू होईल आणि 15 एप्रिल 2023 रोजी संपेल
या टूर पॅकेजेची किमान किंमत प्रति व्यक्ती 19,999/- पासून सुरू
या विशेष रेल्वेमधून 678 भाविक प्रवास करू शकतात
नवी दिल्ली, 21 फेब्रुवारी 2023
रेल्वे मंत्रालय आपल्या भारत गौरव पर्यटक गाड्यांच्या ताफ्याद्वारे भारताच्या सांस्कृतिक आणि धार्मिक वारशाचा प्रचार करत आहे. या महान राष्ट्राच्या सांस्कृतिक वारशाचे प्रदर्शन करण्यासाठी विविध प्रसिद्ध संकल्पनेवर आधारित परिक्रमा मार्गावर रेल्वेद्वारे सफरी आयोजित केल्या जात आहेत.
शीख धर्माच्या भाविकांच्या श्रद्धांचा आदर करत, भारतीय रेल्वे येत्या एप्रिल महिन्यात आपल्या विशेष भारत गौरव पर्यटक रेल्वेद्वारे गुरु कृपा यात्रेचा प्रारंभ करत आहे. विशेष म्हणजे एप्रिल महिना संपूर्ण उत्तर भारतात बैसाखी महिना म्हणूनही साजरा केला जातो. संबंधित भागधारकांशी विविध स्तरांवर सविस्तर सल्लामसलत केल्यानंतर भारतीय रेल्वेने देशाच्या विविध भागांमध्ये असलेल्या पवित्र शीख देवस्थानांच्या या दौऱ्याचे खास आयोजन केले आहे.
भारतीय रेल्वेने 11 दिवस आणि 10 रात्रींचा सर्व समावेशक दौरा आखला आहे, जो 5 एप्रिल 2023 रोजी लखनौ येथून सुरू होईल आणि 15 एप्रिल 2023 रोजी संपेल. या पवित्र प्रवासादरम्यान, यात्रेकरू सर्वात प्रमुख पूजनीय स्थळांना भेट देतील. यामध्ये शीख धर्माच्या पाच पवित्र तख्तांचा समावेश आहे. या दौऱ्यात आनंदपूर साहिब येथील श्री केसगढ साहिब गुरुद्वारा आणि विरासत-ए-खालसा, किरतपूर साहिब येथील गुरुद्वारा श्री पातालपुरी साहिब, सरहिंद येथील गुरुद्वारा श्री फतेहगढ साहिब, अमृतसर येथील श्री अकाल तख्त साहिब आणि श्री हरिमंदिर साहिब, भटिंडा येथील श्री दमदमा साहिब, नांदेड येथील तख्त सचखंड श्री हजूर साहिब, बीदर येथील गुरुद्वारा श्री गुरु नानक झिरा साहिब आणि पाटणा येथील गुरुद्वारा श्री हरिमंदरजी पाटणा साहिब या पवित्र स्थानांच्या भेटींचा समावेश करण्यात आला आहे.
आयआरसीटीसी द्वारे चालवण्यात येणाऱ्या या रेल्वेला 9 स्लीपर क्लास कोच, 1 AC-3 टियर आणि 1 AC- 2 टियर कोच जोडलेले असतील. आयआरसीटीसी, एकूण 678 प्रवाशांच्या क्षमतेसह  स्टँडर्ड, सुपीरियर आणि कम्फर्ट अशा 3 श्रेणींमध्ये टूर पॅकेज ऑफर करत आहे. या सर्व समावेशक टूर पॅकेजमध्ये प्रवाशांना एकमेकांशी सहज संवाद साधता यासाठी विशेष रचना असलेल्या खास डब्यांमध्ये आरामदायी रेल्वे प्रवास, संपूर्ण ऑन-बोर्ड आणि ऑफ-बोर्ड जेवण, दर्जेदार हॉटेल्समध्ये राहण्याची सोय, प्रेक्षणीय स्थळांसह संपूर्ण रस्ता प्रवास खर्च यांचा समावेश असेल. टूर एस्कॉर्ट्स, ट्रॅव्हल इन्शुरन्स, ऑन-बोर्ड सिक्युरिटी आणि हाऊसकीपिंग या सेवाही या दौऱ्यात उपलब्ध असतील.
महत्त्वाच्या गुरुद्वारांमध्ये तसेच प्रवासादरम्यान लंगरमध्ये सहभाग होण्याचा पर्यायही उपलब्ध असेल.
जास्तीत जास्त भाविकांना या यात्रेचा लाभ घेता यावा यासाठी आयआरसीटीसी ने या सफरीचा खर्च आकर्षक ठेवला आहे. समृद्ध धार्मिक आणि सांस्कृतिक वारशाच्या मार्गावरून घडणाऱ्या या आध्यात्मिक प्रवासात शीख धर्माच्या अनुयायांचे स्वागत करण्यासाठी भारतीय रेल्वे सज्ज आहे.
अधिक तपशीलांसाठी कृपया येथे क्लिक करा.S.Patil/S.Mukhedkar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 113
उपराष्ट्रपती कार्यालय
खुली आणि मोकळी चर्चा हे फुलणाऱ्या लोकशाहीचे वैशिष्ट्य - उपराष्ट्रपती
आपल्या लोकशाहीचे यश हे “आम्ही भारताचे लोक” चा सामूहिक, एकत्रित प्रयत्न आहे - उपराष्ट्रपती
रणनीती म्हणून व्यत्यय आणि अडथळ्यांचा शस्त्रास्त्र म्हणून वापर करण्याचे जनता कधीच समर्थन करणार नाही - उपराष्ट्रपती
संविधान सभेत तीन वर्षे चाललेल्या चर्चेने सभ्यता आणि खुल्या चर्चेचे उदाहरण घालून दिले -उपराष्ट्रपती
नवी दिल्ली, 18 सप्टेंबर 2023
उपराष्ट्रपती आणि राज्यसभेचे सभापती जगदीप धनखड यांनी आज 75 वर्षांच्या संसदीय प्रवासाचे महत्त्व सांगितले आणि भारतीय लोकशाहीला आकार देणारी कामगिरी, अनुभव, आठवणी आणि शिकवण अधोरेखित केली. संसदीय लोकशाहीवरील "जनतेचा अढळ आणि अतूट विश्वास" अधोरेखित करताना, उपराष्ट्रपती म्हणाले," आपल्या लोकशाहीचे यश हे “आम्ही भारताचे लोक” चा सामूहिक, एकत्रित प्रयत्न आहे.“
आज राज्यसभेच्या 261 व्या अधिवेशनाच्या सुरुवातीला केलेल्या भाषणात धनखड यांनी नमूद केले की, 15 ऑगस्ट 1947 रोजी नियतीबरोबर केलेला वायदा  पासून ते 30 जून, 2017 ला जीएसटी प्रणालीच्या अंमलबजावणीपासून ते आतापर्यंत राज्यसभेच्या पवित्र परिसराने अनेक ऐतिहासिक क्षण पाहिले आहेत.
तीन वर्षांतील संविधान सभेच्या चर्चेदरम्यान साक्षीदार असलेली सभ्यता आणि निकोप चर्चा यांचे स्मरण करून, सभापती म्हणाले की, वादग्रस्त आणि मोठी दरी निर्माण करणाऱ्या मुद्द्यांवर सहमतीच्या भावनेने वाटाघाटी करण्यात आल्या.
निकोप चर्चा ही बहरलेल्या लोकशाहीचे वैशिष्ट्य आहे असे सांगत, धनखड यांनी संघर्षात्मक पवित्रा तसेच व्यत्यय आणि अडथळा आणण्याला शस्त्र बनवू नये यासाठी खबरदारी घेण्यास सांगितले. "आपण सर्वजण लोकशाही मूल्यांचे जतन करण्यासाठी घटनात्मकदृष्ट्या नियुक्त आहोत आणि त्यामुळे लोकांच्या समस्यांचे निराकरण करणे आणि त्यांचा विश्वास सार्थ करणे आवश्यक आहे," यावर त्यांनी भर दिला.
संसदेतील सदस्यांचे बुद्धिचातुर्य, विनोदबुद्धी आणि उपरोध यांचे महत्त्व अधोरेखित करत, धनखड यांनी याचा उल्लेख “दमदार लोकशाहीचा अविभाज्य पैलू” म्हणून केला आणि अशा हलक्या फुलक्या चर्चा आणि अभ्यासपूर्ण चर्चा पुन्हा घडाव्यात अशी आशा व्यक्त केली.
संसदेच्या परिसरात घडलेल्या चांगल्या वाईट गोष्टींवर चिंतन आणि विचार करण्याचे आवाहन उपराष्ट्रपतींनी संसद सदस्यांना केले. ''संसदेचे हे सत्र संविधान सभेपासून सुरू होणारा 75 वर्षांचा संसदीय प्रवास - कामगिरी, अनुभव, आठवणी आणि बोध "यावर चिंतन आणि आत्मपरीक्षण करण्याची एक योग्य संधी उपलब्ध करून देते, असे ते म्हणाले.
भारताच्या लोकशाही आदर्शांचे जतन करणारे आणि ते समृद्ध करणारे आपले स्वातंत्र्यसैनिक, राज्यघटना निर्माते, राज्यकर्ते, राजकारणी आणि नागरी सेवक यांचे योगदान उपराष्ट्रपतींनी अधोरेखित केले.
भाषणाचा संपूर्ण मजकूर : https://www.pib.gov.in/PressReleseDetail.aspx?PRID=1958422S.Kakade/Sushma/Sonal C/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 52
संरक्षण मंत्रालय
पूर्व हिंद महासागर प्रदेशात रशियन नौदल आणि भारतीय नौदल यांच्यात पॅसेज सराव 
भारतीय नौदल  4 ते 5 डिसेंबर 2020 दरम्यान पूर्व हिंद महासागर क्षेत्रात  रशियन नौदलाबरोबर पॅसेज सराव  करत आहे. या सरावात आरयूएफएन मार्गदर्शित क्षेपणास्त्र जहाज वर्याग,, मोठ्या पाणबुडी विरोधी जहाजे आणि मध्यम ओशन टँकर पेचेंग यांचा समावेश आहे. . भारतीय नौदलाचे प्रतिनिधित्व हेलिकॉप्टरसह स्वदेशी बनावटीची मार्गदर्शक क्षेपणास्त्र फ्रिगेट शिवालिक आणि कदमत हे पाणबुडीरोधी जहाज करत आहे.
या सरावाचा उद्देश आंतरपरिचालन वाढवणे, सामंजस्य सुधारणे आणि मैत्रीपूर्ण नौदलांमधील उत्कृष्ट पद्धती आत्मसात करणे हा असून उन्नत पृष्ठभाग आणि पाणबुडीविरोधी युद्ध कवायती, शस्त्रास्त्र गोळीबार, सीमॅनशिप कवायती आणि हेलिकॉप्टर यांचा समावेश आहे.
परस्परांच्या बंदरांना भेटीदरम्यान किंवा समुद्रातील भेटीच्या वेळी परदेशी मित्रदेशांमधील नौदलाबरोबर भारतीय नौदल नियमितपणे पॅसेक्सचे आयोजन करत आहे. पूर्व हिंद महासागर प्रदेशात आयोजित हा सराव दोन्ही देशांमधील दीर्घकालीन सामरिक संबंध आणि विशेषत: सागरी क्षेत्रातले संरक्षण सहकार्य प्रतिबिंबित करतो.
4 डिसेंबर रोजी भारतीय नौदलाच्या नौदल दिनानिमित्त हा सराव आयोजित करण्यात आला आहे. हा पॅसेक्स सराव भारत-रशिया संरक्षण संबंध मजबूत करण्याच्या दिशेने आणखी एक पाऊल असेल. उत्तर हिंद महासागर प्रदेशात 4 ते 5 सप्टेंबर 2020 या कालावधीत इंद्रा नेव्हीसारख्या द्वैवार्षिक सरावाच्या माध्यमातून या दोन्ही नौदलानी मजबूत संबंध निर्माण केले आहेत.
M.Chopade/S.Kane/P.Kor
सांस्कृतिक मंत्रालय
देशाच्या स्वातंत्र्यासाठी प्राणांची आहुती देणाऱ्या स्वातंत्र्य योद्ध्यांच्या स्मृतींना उजाळा देण्यासाठी संगीत नाटक अकादमीने आयोजित केला रंग स्वाधीनता महोत्सव
यंदाच्या महोत्सवात देशभरातील लोक गायन शैलींवर विशेष भर
नवी दिल्ली, 30 ऑगस्ट 2022
भारताच्या स्वातंत्र्याला 75 वर्ष पूर्ण झाल्याच्या निमित्ताने, देशाला साम्राज्यवादाच्या जोखडातून मुक्त करण्यासाठी प्राणांची आहुती देणाऱ्या स्वातंत्र्य योद्ध्यांच्या स्मृतींना उजाळा देण्यासाठी संगीत नाटक अकादमीने रंग स्वाधीनता महोत्सव आयोजित केला होता. 27 ते 29 ऑगस्ट, 2022 या काळात मेघदूत सभागृहात हा महोत्सव आयोजित करण्यात आला होता.
लोक-गायन शैलींवर विशेष भर देणारा यंदाचा महोत्सव वैशिष्ट्यपूर्ण ठरला. या महोत्सवात भारताच्या नऊ राज्यांमधील एकूण बारा संघ आणि सुमारे शंभर कलाकार सहभागी झाले होते. रंग स्वाधीनता महोत्सवात देशभरातील लोक संगीत परंपरांचे सादरीकरण करण्यात आले.
रंग स्वाधीनता महोत्सवाच्या पहिल्या दिवसाची सुरुवात सुभाष नागदा आणि त्यांच्या सह- कलावंतानी सादर केलेल्या केहेरवा तालाच्या छटा आणि दिल दिया है, जान भी देंगे यासारख्या लोकप्रिय देशभक्तीपर सुरांच्या रचनेने झाली.
रंग स्वाधीनता महोत्सवाच्या दुसर्या दिवशी, चेतन देवांगन यांनी, हार्मोनियम, बँजो, ढोलक, तबला वादकांच्या साथीने आदिवासींच्या जीवनातील संघर्ष आणि संकटे, बिरसा मुंडा यांचे धैर्य आणि झारखंडमधील स्थानिक देवतांना केंद्रस्थानी ठेवून साजरे केले जाणारे उत्सव यावर, कथन सादर केले.
दास्तानगोई हे पर्शियन शब्द ‘दास्तान’ म्हणजे दीर्घ कथा आणि ‘गोई’ म्हणजे कथन या शब्दांचे मिश्रण आहे. प्रज्ञा शर्मा आणि हिमांशु बाजपेई हे या कथा-कथनाच्या कलेत निपुण आहेत. त्यांच्या ओघवत्या वाणीने राणी लक्ष्मीबाई यांची कथा नजरेसमोर साकार झाली.
कलाकारांनी स्वातंत्र्य चळवळीतील वीरांवर आधारित गाथा-गीत सादर केले. महोत्सवाच्या अंतीम दिवसाच्या सादरीकरणाची सुरुवात धर्मेंद्र सिंग यांनी रागिणी शैलीतील गायनाने स्वातंत्र्यसैनिकांना अर्पण केलेल्या आदरांजलीने झाली.
पोवाडा ही महाराष्ट्रात शौर्यगाथा सांगणाऱ्या गायनाची समृद्ध आणि लोकप्रिय पारंपरिक पद्धत आहे. पोवाडा गायनाने या प्रदेशाच्या सामाजिक-सांस्कृतिक आणि राजकीय विकासातही महत्वाची भूमिका बजावली आहे. त्याची सुरुवात छत्रपती शिवाजी महाराजांच्या काळापासून झाल्याचे मानले जाते. देवानंद माळी आणि सह-कलाकारांनी शिवाजी महाराजांच्या स्तुतीपर पोवाड्याने अगदी समर्पक सुरुवात केली, त्यानंतर त्यांनी राणा प्रताप, भगत सिंह आणि लाल लजपत राय यांच्यासारख्या वीरांना आदरांजली वाहिली.
शैलेश श्रीवास्तव यांनी संस्कृत, हिंदी, उर्दू, भोजपुरी, अवधी, पंजाबी, सिंधी, हरयाणवी, हिमाचली, डोगरी आणि मराठी यासारख्या विविध भाषांमधील लोक-गीते गाऊन मोठी लोकप्रियता मिळवली आहे. शैलेश श्रीवास्तव आणि सह-कलाकारांनी सादर केलेल्या स्वातंत्र्य लढ्यातील हुतात्म्यांना वंदन करणाऱ्या उत्तर प्रदेशमधील लोक-गीतांनी कार्यक्रमाची सांगता झाली.N.Chitale/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 146
मत्स्योत्पादन, पशुविकास आणि दुग्धविकास मंत्रालय
मत्स्यव्यवसाय विभागाने ‘सागर परिक्रमा’ टप्पा III साठी नियोजन बैठक आयोजित केली
‘सागर परिक्रमा’ टप्पा तीनचा कार्यक्रम महाराष्ट्रात आयोजित केला जात असून, राज्याच्या अधिकाऱ्यांनी अंदाजित योजना केली प्रस्तावित
परशोत्तम रुपाला यांनी मराठी भाषेतल्या “सागर परिक्रमा गीताचे” केले प्रकाशन
नवी दिल्ली, 17 जानेवारी 2023
भारत सरकारच्या मत्स्यव्यवसाय, पशुसंवर्धन आणि दुग्धव्यवसाय मंत्रालयातील मत्स्यव्यवसाय विभागाने, स्वातंत्र्याच्या 75 व्या वर्षानिमित्त, स्वातंत्र्याचा अमृतमहोत्सव कार्यक्रमाअंतर्गत ‘सागर परिक्रमा’ कार्यक्रम सुरु केला. सागर परिक्रमा कार्यक्रम पूर्व-निर्धारित सागरी मार्गावर आयोजित केला जात आहे ज्यामध्ये किनारपट्टीवरील राज्ये/केंद्रशासित प्रदेशांचा समावेश आहे.
केंद्रीय मत्स्यव्यवसाय, पशुसंवर्धन आणि दुग्धव्यवसाय मंत्री परशोत्तम रुपाला यांच्या अध्यक्षतेखाली मत्स्यव्यवसाय विभागाने  नवी दिल्ली इथे ‘सागर परिक्रमा’ टप्पा III साठी नियोजन बैठक आयोजित केली होती.
रुपाला यांनी यावेळी मराठी भाषेतल्या “सागर परिक्रमा गाण्याचे”प्रकाशन केले. त्यानंतर, या बैठकीला उपस्थित राहून आपले विचार मांडल्याबद्दल आणि हा कार्यक्रम यशस्वी केल्याबद्दल त्यांनी उपस्थितांचे आभार मानले.
सागर परिक्रमा टप्पा III चा कार्यक्रम महाराष्ट्रात आयोजित केला जात असून, राज्याच्या अधिकाऱ्यांनी याबाबतची अंदाजित योजना प्रस्तावित केली. हवामानाची अनुकुलता आणि कार्यक्रमावर प्रभाव टाकणारे अन्य घटक लक्षात घेऊन, अधिकाऱ्यांनी कार्यक्रमाची आयोजन स्थळे आणि त्याच्या तारखा याबाबत विचारमंथन केले. रॅली, स्थळ भेटी, गृहभेटी इत्यादी आयोजित करण्याच्या जागांबाबत व्यवहार्य पर्यायांवर चर्चा करण्यात आली.
त्यानंतर, मच्छीमार समाज आणि भाजपाच्या प्रतिनिधींना चर्चेसाठी आणि विचारविनिमयासाठी त्यांचे मुद्दे मांडण्याकरता आमंत्रित करण्यात आले. खोल समुद्रातील मासेमारी किफायतशीर होण्यासाठी खोल समुद्रात मासेमारी करणाऱ्यांसाठी डिझेलवर अनुदान देण्याची राज्याची विनंती, खोल समुद्रात मासेमारी करताना शेजारी देशांनी ताब्यात घेतलेल्या मच्छीमारांच्या मुद्द्यावर कार्यवाही, मिरकरवाडा टप्पा II पूर्ण करणे, मासेमारी बंद असलेल्या काळात जास्तीतजास्त लाभार्थ्यांना शिधा आणि विमा कवच उपलब्ध करणे, या आणि अन्य मुद्द्यांवर यावेळी चर्चा झाली.
ही नियोजन बैठक असून, प्रत्यक्ष आव्हाने आणि भागधारकांच्या अपेक्षा समजून घेत कार्यक्रमाचे नियोजन सुरु करणे, हे या बैठकीचे उद्दिष्ट आहे. या संदर्भातल्या बैठकांच्या आणि आयोजित केल्या जाणाऱ्या कार्यक्रमांच्या केंद्रस्थानी, लाभार्थी असायला हवे असे रुपाला यांनी उपस्थित अधिकारी आणि सहभागींना सांगितले. 'प्रधानमंत्री मत्स्य संपदा योजना', किसान क्रेडिट कार्ड आणि एफआयडीएफ यांसारख्या भारत सरकारद्वारे राबविण्यात येत असलेल्या विविध मत्स्यपालन योजना आणि कार्यक्रमांद्वारे मच्छिमार आणि इतर भागधारकांच्या समस्यांचे निराकरण करणे आणि त्यांच्या आर्थिक उन्नतीला सहाय्य करणे हे या परस्परसंवादाचे उद्दिष्ट आहे.
सर्व योजना महत्त्वाच्या आहेतच पण सागर परिक्रमा भेटीदरम्यान मच्छिमार समुदायात किसान क्रेडिट कार्डबद्दल जागरूकता निर्माण करणे हे प्रमुख उद्दिष्ट असल्याचे परशोत्तम रुपाला यांनी यावेळी अधोरेखित केले.S.Kakade/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 135
पंतप्रधान कार्यालय
पंतप्रधानांनी नवरात्रीनिमित्त दिल्या शुभेच्छा
पंतप्रधान नरेंद्र मोदी यांनी नवरात्रीच्या निमित्ताने नागरिकांना शुभेच्छा दिल्या आहेत.
ट्वीट संदेशात पंतप्रधान म्हणाले,
"सर्व देशवासियांना नवरात्रीच्या हार्दिक शुभेच्छा!
शक्तीची उपासना करण्याचा हा उत्सव प्रत्येकाच्या जीवनात नवीन ऊर्जेचा संचार करेल."
संरक्षण मंत्रालय
केंद्रीय मंत्रीमंडळाने आकाश क्षेपणास्त्र प्रणालीच्या निर्यातीला दिली मंजुरी आणि निर्यातीला वेगाने मंजुरी देण्यासाठी समिती केली स्थापन
नवी दिल्ली, 30 डिसेंबर 2020
आत्मनिर्भर भारत या अंतर्गत भारत आपल्या विविध प्रकारच्या संरक्षण यंत्रणा आणि क्षेपणास्त्रे उत्पादित करण्याच्या क्षमतांमधे वाढ करत आहे. आकाश हे देशातील महत्त्वाचे 96% स्वदेशी बनावटीचे क्षेपणास्त्र आहे.
आकाश हे जमिनीवरून आकाशात 25 किलोमीटर लांबीपर्यंत मारा करण्याचे क्षेपणास्त्र आहे. हे क्षेपणास्त्र 2014 साली भारतीय वायुसेनेत तर 2015 साली भारतीय लष्करात दाखल झाले.
हे क्षेपणास्त्र सेवेत दाखल झाल्यानंतर आकाश या क्षेपणास्त्रात अनेक मित्र राष्ट्रांनी आंतरराष्ट्रीय प्रदर्शन, संरक्षण एक्स्पो, एरो इंडिया यावेळी रुची दाखविली. केंद्रीय मंत्रीमंडळाच्या मंजुरीमुळे भारतीय उत्पादकांना विविध देशांनी जारी केलेली माहितीची विनंती/प्रस्तावाची विनंती यानुसार भाग घेण्याची सुविधा उपलब्ध होईल.
आतापर्यंत भारतीय संरक्षण निर्यातीत सुटे भाग, घटक इत्यादी गोष्टींचा समावेश असे. मोठ्या शस्त्रास्त्रांची निर्यात मर्यादित होती. केंद्रीय मंत्रीमंडळाच्या या उपक्रमामुळे देशाला आपले उत्पादन विकसित करण्यास आणि जागतिक पातळीवर स्पर्धात्मक बनविण्यास मदत होईल.
सध्या भारतीय सशस्त्र सेनेत समाविष्ट असलेल्या व्यवस्थेपेक्षा, आकाशची निर्यात करण्याची आवृत्ती वेगळी असेल.
आकाश व्यतिरिक्त, किनारपट्टीवर पाळत ठेवणारी यंत्रणा, रडार आणि एअर प्लॅटफॉर्म सारख्या महत्वपूर्ण अन्य प्लॅटफॉर्म मधेही रस दाखविला जात आहे. अशा प्रकारच्या निर्यातिला वेगाने मंजुरी देण्यासाठी संरक्षण मंत्री, परराष्ट्र मंत्री आणि राष्ट्रीय सुरक्षा सल्लागार यांची एक समिती स्थापन करण्यात आली आहे.
ही समिती विविध देशांसाठी महत्वाच्या स्वदेशी निर्यातिला अधिकृत मान्यता देईल. तसेच ही समिती सरकार ते सरकार या मार्गासह इतर मार्गांचीही चाचपणी करेल.
5 अब्ज डॉलर्सच्या उच्च संरक्षण निर्यातीचे लक्ष्य साध्य गाठण्यासाठी आणि इतर मित्र देशांशी सामरीक संबंध सुधारण्यासाठी भारत सरकार लक्ष केंद्रित करत आहे.S.Tupe/S.Patgaonkar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
उत्तराखंड विधानसभेचे माजी अध्यक्ष हरबन्स कपूर यांच्या निधनाबद्दल पंतप्रधानांकडून शोक
उत्तराखंड विधानसभेचे माजी अध्यक्ष हरबन्स कपूर जी यांच्या निधनाबद्दल पंतप्रधान नरेंद्र मोदी यांनी तीव्र दुःख व्यक्त केले आहे.
‘उत्तराखंडमधले आपल्या पक्षाचे ज्येष्ठ सहकारी हरबन्स कपूर जी यांच्या निधनाने दुःख झाले. दक्ष आमदार आणि प्रशासक असलेले हरबन्स कपूर यांचे जनसेवा आणि समाज कल्याणातले योगदान सदैव स्मरणात राहील. त्यांचे कुटुंबीय आणि हितचिंतकांच्या दुःखात मी सहभागी आहे. ओम शांती,’ असे पंतप्रधानांनी ट्वीटरवर म्हटले आहे.
MC/NC/CY
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
गृह मंत्रालय
पंतप्रधान नरेंद्र मोदी यांच्या नेतृत्वाखालील केंद्र सरकार जम्मू-काश्मीरच्या सुरक्षा कर्मचाऱ्यांच्या विकासासाठी कटिबद्ध-अमित शाह
नवी दिल्ली, 18 मार्च 2022
पंतप्रधान नरेंद्र मोदी यांच्या नेतृत्वाखालील, केंद्र सरकार जम्मू काश्मीरच्या सुरक्षा कर्मचाऱ्यांच्या विकासासाठी कटिबद्ध आहे, अशी ग्वाही केंद्रीय गृहमंत्री अमित शाह यांनी दिली आहे. अमित शाह यांच्या हस्ते, आज जम्मू काश्मीर पोलिसांच्या चार कर्मचाऱ्यांच्या नातेवाईकांना नियुक्तीपत्रे देण्यात आली, त्यावेळी ते बोलत होते. जम्मू काश्मीरमध्ये दहशतवाद्यांशी लढतांना हौतात्म्य पत्करलेल्या सुरक्षा कर्मचाऱ्यांच्या कुटुंबीयांना अनुकंपा तत्वावर ह्या नोकऱ्या देण्यात आल्या आहेत.
त्यानंतर अमित शाह यांनी या कुटुंबीयांशी संवादही साधला. जम्मू काश्मीर पोलिस सेवेतील या कर्मचाऱ्यांनी दाखवलेल्या अतुलनीय शौर्य आणि त्यागाचा सर्व देशाला अभिमान आहे, असे अमित शाह म्हणाले. अमित शाह सध्या दोन दिवसांच्या काश्मीर दौऱ्यावर आहेत.
अनेक ठिकाणी, विविध प्रसंगात, जम्मू-काश्मीर मध्ये शांतता प्रस्थापित करण्यात, या पोलिसांनी बजावलेल्या भूमिकेचे त्यांनी कौतूक केले.
N.Chitale/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 139